
REFERAT DE APROBARE A PROIECTULUI DE HOTĂRÂRE
 privind acordarea Titlului de Cetăţean de Onoare al Municipiului Timişoara 
domnului Iosif Rotariu

	
1. Descrierea situaţiei actuale
Titlul de „Cetăţean de Onoare al Municipiului Timişoara” se acordă în baza HCL nr. 138 din data de 18.10.2016. Titlul de „Cetăţean de Onoare al Municipiului Timişoara” reprezintă cea mai înaltă distincţie acordată de către Consiliul Local al Municipiului Timişoara şi se decernează categoriilor de personalităţi care, prin realizările lor deosebite, au făcut cunoscut numele municipiului Timişoara, în ţară şi străinătate. 

2. Schimbări preconizate şi rezultate aşteptate
Imaginea Timişoarei, Capitală Europeană a Culturii în anul 2023, este construită şi reprezentată la nivel local, naţional şi internaţional de personalităţile ei culturale, artistice, sportive, de medici, ingineri, specialişti cu rezultate deosebite, veterani de război, persoane distinse prin felul ȋn care și-au servit concetățenii. 
Menirea Titlului de „Cetăţean de Onoare al Municipiului Timişoara” este aceea de a-i descoperi, de a-i pune în valoare şi de a acorda recunoşterea meritată tuturor acelora care şi-au pus amprenta asupra dezvoltării municipiului Timişoara şi promovării imaginii acestuia.

3. Alte informaţii:
Având în vedere propunerea domnului viceprimar Cosmin Tabără, ȋn calitate de consilier local, de a i se acorda titlul de Cetățean de onoare al Municipiului Timișoara domnului Iosif Rotariu;

Având în vedere întreaga carieră sportivă a domnului Iosif Rotariu:
Domnul Iosif Rotariu și-a legat numele de echipa “fanion” a Banatului – Politehnica Timișoara, cu care a fost finalist al Cupei României ȋn două rânduri și pe care a antrenat-o ca secund. A continuat cariera sportivă la Steaua București, obținând Cupa României și ajungând finalist ȋn Cupa Campionilor Europeni ȋn 1988-1989. 
Iosif Rotariu a activat și peste hotare, ȋn Turcia, la Galatasaray și Bakırköyspor, cu rezultate excelente. Ȋnsă rămâne ȋn amintirea iubitorilor de fotbal din ȋntreaga țară, ca jucător pentru echipa națională a României la Campionatul Mondial de Fotbal din Italia - ȋn 1990. 
După ’90, Iosif Rotariu a activat, pe lângă Steaua București și Politehnica Timișoara, la CFR Timișoara, OFK Kikinda, Extensiv Craiova, FC Bihor Oradea și ASU Politehnica Timișoara. Ȋn ȋntreaga sa carieră de fotbalist, a ȋnscris 350 de goluri ȋn competiții oficiale.
Iosif Rotariu a activat și ca antrenor pentru Poli AEK Timișoara, Politehnica Știința, Poli AEK II Timișoara, FC Timișoara (secund), Politehnica Timișoara (secund), FC Vaslui (secund) și FC Caranbsebeș.
În martie 2008 a fost decorat cu Ordinul „Meritul Sportiv” clasa a III-a, pentru rezultatele obținute la turneele finale din perioada 1990-2000 și pentru întreaga activitate alături de Generația de Aur a Fotbalului Românesc.

Având ȋn vedere renumele domnului Iosif Rotariu ȋn viața sportivă a orașului nostru și a ȋntregii țări, considerăm că este ȋndreptățit să primească titlul de Cetățean de Onoare al Municipiului Timișoara.

Concluzii
Ţinând cont de cele enumerate mai sus, apreciem ca oportună promovarea proiectului de hotărâre privind acordarea Titlului de “Cetăţean de onoare al Municipiului Timişoara” domnului Iosif Rotariu pentru contribuția sa la afirmarea prestigiului sportului timișorean. 

